31. oktober 2022

# Opsamling på kickoff-seminarer

Opsamlingen samler og strukturerer input indsamlet ved fire kickoff-seminarer, tre med kommuner og et med rådgivere, samt en session om Plan22+ på Byplanmødet 2022. Det overordnede tema for seminarerne var, hvordan indsatsen Plan22+ kan bidrage til at udvikle den fysiske planlægning som aktivt virkemiddel i at indfri klimamålsætninger.Formålet med seminarerne var at indsamle input til det videre arbejde med at forme og fokusere indsatsen.

Opsamlingen sammenfatter de kommunale deltagere og private rådgiveres kommentarer og perspektiver på tværs af møderne, samt de deltagende eksperters pointer. De deltagende eksperter bidrog særligt med perspektiver på byudvikling, mobilitet og biodiversitet.

Opsamlingen er struktureret i fire temaer; Metoder, redskaber og processer; Bolig og byudvikling; Mobilitet samt planlægning for VE i det åbne land. For hvert tema er sammenfattet ønsker til Plan22+s videre arbejde.   
 *Tema 1: Metoder, redskaber og processer*

Et emne der gik på tværs af de tre seminarer målrettet kommunerne, var et ønske om et værktøj til vurdering af forskellige kommunale planer og løsninger i forhold til CO2 reduktion. Flere aktører arbejder med et sådant vurderingsværktøj, og Plan22+ er i dialog med flere om dette. Der var bred enighed på seminarerne om, at det vil være nyttigt med et CO2-vurderingsværktøj, der kan bruges som dialogværktøj. Værktøjet skal både kunne bruges indbyrdes i dialogen mellem fagpersoner, i dialog med bygherrer og developere og som led i den politiske beslutningsproces. Der var særligt fokus på at udvikle skalérbare værktøjer, som kan tilpasses kommunernes ressourcer og geografiske placering. På seminarerne blev det også drøftet, hvorvidt miljøvurderinger kan bruges som redskab til at få klimahensyn ind i den fysiske planlægning.  
Der blev derudover efterspurgt gode processer i forhold til at få klimamedarbejdere og planlæggere til at arbejde tættere sammen, så klimahensyn og plandokumenter tidligere i processen bliver tænkt sammen.

Ønsker til Plan22+ indsatsen:

* Vurderingsværktøj til CO2-reduktion, som blandt andet kan anvendes som dialogværktøj, målrettet både politikere, fagpersoner og borgere og være skalérbart ift. kommunernes ressourcer
* Nye ideer til processer, som kan styrke samarbejdet mellem klimamedarbejdere og planlæggere
* Eksempler på, eller hjælp til samarbejde på tværs af kommuner i forbindelse med indarbejdelse af klimahensyn i den fysiske planlægning
* Bud på hvordan miljøvurderinger kan styrkes, så de i højere grad har fokus på klimahensyn og CO2-reduktion

*Tema 2: Bolig og byudvikling*

På tværs af seminarerne blev det diskuteret, hvad fortætning betyder i forskellige bytypologier. Der blev efterspurgt viden, best-practice og eksempelsamlinger. En pointe, der også blev rejst på kickoff-seminarerne, var ønsket om at se på boligbehovet på tværs af kommunegrænser, så der ikke i lige så høj grad konkurreres kommunerne imellem om de samme borgere.

Eksperterne pegede blandt andet på, at det kan være et opmærksomhedspunkt i planlægningen af vores byer at få plads til både at fortætte og samtidig fastholde og udvikle den grønne struktur i byerne, så der skabes liv og biodiversitet. Det blev her italesat, hvor vigtig den strategiske fysiske planlægning er, for at få skabt de bedst mulige rammer for en positiv byudvikling, der kan bidrage til at indfri klimamålsætninger.

Ønsker til Plan22+ indsatsen:

* Viden om boligbehovet, og hvordan kommunerne kan arbejde med at få udnyttet den eksisterende boligmasse bedst muligt
* Bud på processer der kan understøtte at få sat gang i flyttekæder, så parcelhuse kan frigives til børnefamilier
* Eksempler på hvordan der kan arbejdes med fortætning i forskellige bytypologier
* Eksempler på, hvordan der kan arbejdes med grønne strukturer og fortætning i byerne, så der er plads til både nybyggeri og udvikling af den grønne struktur og biodiversitet, når der skal fortættes i byerne
* Bud på, hvordan der med sigte på en mere klimavenlig planlægning skabes dialog med borgerne om grund- og boligstørrelse i eksempelvis parcelhuskvarterer

*Tema 3: Mobilitet*

På kick-off seminarerne fremlagde eksperterne en pointe om, at 30% af vores CO2 udledning i Danmark kommer fra transportområdet. En del af transportområdet omfatter privatbilisme. Den fysiske planlægning spiller sammen med trafikplanlægningen en væsentlig rolle for at ændre transportadfærden med henblik på at få reduceret antallet af biler på vejene. Ifølge eksperterne pendler op mod 50% af pendlerne i Danmark under 10 km til arbejde. Dette gav anledning til en diskussion om, hvorvidt elcykler og udbygning af cykelstier kan erstatte bilture i nogle områder, og hvordan kommunerne bedst kan understøtte den udvikling.

Et spørgsmål der blev rejst på seminarerne var, hvordan vi understøtter en bæredygtig trafikbetjening af nye boligområder og nye erhvervsområder, når der arealudvikles i kommunerne. Et eksempel på dette er ”15 minutters byen”, hvor hensigten er, at man som borger skal kunne bevæge sig rundt mellem bolig, arbejde og diverse servicetilbud inden for 15 min. i gang eller på cykel. Dette er ikke muligt alle steder, hvilket gav anledning til en drøftelse af grønne transportformer. Investeringer i busnettet blev fremhævet, som et vigtigt redskab i den grønne omstilling på mobilitetsområdet.

Den fysiske planlægning for detailhandel er også væsentlig, idet planlægningen kan bidrage til en øget eller reduceret biltrafik alt efter, hvor detailhandel placeres. Der ses eksempelvis en øget biltrafik i forbindelse med etablering af aflastningsområder.

Ønsker til Plan22+ indsatsen:

* Eksempler på processer, der kan understøtte sammentænkning mellem transport- og byplanlægning
* Bud på, hvordan kommunerne via den fysiske planlægning kan understøtte brug af cykler/elcykler til korte ture (mindre end 10 km) i mindre bysamfund
* Forslag til hvordan transport HUB’s og ændrede mobilitetskæder kan ændre på den trafikale adfærd i og udenfor byerne
* Bud på hvordan hensigterne fra planlægning for ”15 minutters byen” kan indtænkes i plandokumenter i kommunerne

*Tema 4: Planlægning for VE i det åbne land*

Det 4. tema omhandler arealudpegninger i det åbne land, hvor drøftelser om udbygningen af VE-anlæg fyldte meget. Flere kommuner peger på, at der er behov for regional eller statslig planlægning af arealer til VE-anlæg. Der var i forlængelse af dette en drøftelse af, at alle kommuner ikke har samme forudsætninger for at planlægge for forskellige energityper eller landbrug – herunder både fødevareproduktion og skovrejsning. Der var derfor flere, der gav udtryk for, at region eller stat burde kigge på tværs af kommunegrænser, så der ikke bliver udlagt eksempelvis solcelleanlæg på arealer, der er bedst egnet som landbrugsjord.   
Deltagerne ønskede mere viden om og gode eksempler på den kommunale borgerinddragelse i forbindelse med udbygningen af VE-anlæg – hvordan det sikres, at borgerne inddrages tidligt i processen, så de får ejerskab til projekterne?

Endvidere blev det pointeret, at det er vigtigt at tænke multifunktionalitet ind i den fysiske planlægning af det åbne land. Her var der spørgsmål til biodiversitetshegn omkring solcelleparker eller placering af solceller på vådområder, for at udnytte arealerne bedst muligt. Der blev fra deltagernes side efterspurgt mere viden på dette område samt eksempelsamlinger.

Ønsker til Plan22+ indsatsen:

* Bud på hvordan den tværkommunale planlægning af VE-anlæg kan understøttes
* Eksempler på, hvordan multifunktionalitet kan tænkes ind i udbygningen af VE-anlæg
* Forslag til hvordan borgere inddrages bedst muligt i forbindelse med etablering af VE-anlæg

*Afrunding*

Plan22+ sekretariatet vil i samarbejde med blandt andet kommunerne arbejde videre med de fire temaer og ønskerne til indsatsen, som skal omsættes til konkrete indsatsområder og projekter. Det kan blandt andet være i form af vidensindsamling, eksempelsamlinger og etablering af netværksgrupper, samt i kommunale pilotprojekter. Plan22+ vil fortsætte dialogen med kommunerne og bygge på kommunernes praksiserfaring og viden, så indsatsen bedst muligt kan understøtte kommunernes arbejde med at styrke klimahensyn i den fysiske planlægning.